ฮั่งเส็งปิดเช้าพุ่ง 236.23 จุด เหตุคลายวิตกหนี้กรีซ
ฮั่งเส็งปิดเช้าพุ่ง 236.23 จุด เหตุคลายวิตกหนี้กรีซ
11 มิ.ย. 2558

ดัชนีฮั่งเส็งตลาดหุ้นฮ่องกงปิดตลาดเช้าทะยานขึ้น โดยดัชนีฮั่งเส็งเพิ่มขึ้น 236.23 จุด หรือ 0.89% ปิดภาคเช้าที่ 26,923.87 จุด หลังมีรายงานว่านายกรัฐมนตรีอังเกล่า แมร์เคลของเยอรมนี กำลังพิจารณาเรื่องการให้ความช่วยเหลือกรีซ โดยระบุว่า เยอรมนีอาจจะยอมรับเงื่อนไขการปฏิรูปเศรษฐกิจของกรีซอย่างน้อย 1 เงื่อนไข ซึ่งถือเป็นข้อกำหนดที่กลุ่มเจ้าหนี้จะใช้ประกอบการตัดสินใจในการให้ความช่วยเหลือกรีซ
ทั้งนี้ สัญญาณบวกดังกล่าวได้ช่วยบรรเทาความวิตกกังวลเกี่ยวกับการผิดนัดชำระหนี้ของกรีซและความเสี่ยงที่กรีซจะถูกบีบให้ออกจากการเป็นสมาชิกยูโรโซน เนื่องจากเยอรมนีเป็นประเทศที่มีส่วนในการให้ความช่วยเหลือทางการเงินแก่กรีซมากที่สุด โดยกรีซมีเวลาอีก 3 สัปดาห์ที่จะสรุปข้อตกลงกับเจ้าหนี้ให้ได้ก่อนที่โครงการให้ความช่วยเหลือทางการเงินในปัจจุบันจะสิ้นสุดลง